
Камуфляж киген қыздар 
 
1998 жылы М.Қозыбаев атындағы Солтүстік Қазақстан мемлекеттік университетінде әскери кафедра жұмыс істей бастады. Содан бері 2500-ден астам түлектің қолына дипломмен қатар әскери билеттер де табысталыпты. Бастапқыда түлектер сержант атанса, бүгіндері курсанттарға “Запастағы лейтенант” шені беріледі. Кафедра басшыларының айтуынша, бүгіндері жасыл камуфляж кигісі келетіндердің қатары қалыңдай түскен. Алайда, олардың бәрі бірдей оқуға қабылдана бермейді. Өйткені, іріктеу қатаң. Мәселен, талапкердің денсаулығы мен 1-курстағы оқу үлгерімі жақсы əрі Қазақстан Республикасының азаматы болуы, күндізгі бөлімде білім алуы тиіс. Оның үстіне оқуға мемлекеттік тапсырыс бойынша жылына 90 студент қана қабылданады екен. 
Бүгінде кафедрада ұлдармен қатар қыздар да әскери өмірдің қыр-сырына қанығып жүр. Жетекшілер олардың түрлі жаттығуларды орындауда ұлдардан кем түспейтінін, тіпті кей жағдайларда артық екенін жəне ортадағы ішкі тәртіпті, сөйлеу этикасын қалыптастыруда зор септігін тигізетінін айтады. Осы орайда, взвод командирлері Карина Айтмагомбетова мен Диана Жетпісбаева жайлы ауыз толтырып айтуға болады. Олар мұнда шен мен шекпен аламын деген ниетпен емес, жүрек қалауымен түскен. Әрбір взводта 12-14 курсанттан. Қос қыз нағыз əскердегідей өздерінің қарамағындағы əрбір студентпен тығыз қарым-қатынас ұстап, олар үшін жауап береді.
Қыздарға оқуға түсердің алдында кафедрадағы төрт мамандықтың екеуін игеруге мүмкіндік беріледі. Біздің кейіпкерлеріміз болса, əскери психолог және идеолог мамандықтарын таңдаған. Заманауи құрал-жабдық, білікті ұстаздар, əскери техника мен қару-жарақ – бəрі де жастардың сапалы даярлықтан өтулеріне себепші. Взводтар қыздарға жəне ұлдарға арналған деп бөлінбейді. Сондықтан ұлдарға қандай ауырлық түссе, қыздар да сонша жүктемені орындайды. Әскери оқу аптасына бір рет таң сəріден кешқұрымға дейін созылады. Бұл күні студенттер университеттегі сабақтарынан босатылады.
Карина Айтмагомбетова Петропавл қаласының тумасы. Орта білімді облыс орталығындағы қазақ мектеп-гимназиясында алған соң М.Қозыбаев атындағы Солтүстік Қазақстан мемлекеттік университетіне құрылыс мамандығы бойынша оқуға қабылданған. Кішкентайынан əскери адам болуды армандаған ол кафедра жайында естігенде қатты қуанған. Екі жыл бұрын оқуға түскен пысық қыз алғашқы жылдан-ақ бәсекеге қабілеттілігін көрсетіп, “Айбын” республикалық əскери-патриоттық жиынына қатысты.
 2015 жылы қыздар алғаш рет “Айбынға” шақырылды. Шараға еліміздің жоғары оқу орындарының əскери кафедраларының курсанттары қатысты. Ең ауыр сынақ физикалық дайындығымызды көрсету болды. Ұлдар күштері мен шыдамдылықтарын көрсетсе, біз кешенді-күштік жаттығуларда сыналдық. Калашников автоматын бұзып жинадық, оқ ату шебінде мергендігіміз тексеріліп, қашықтыққа граната лақтырдық. Нәтижесінде кешенді-күштік жаттығулар бойынша жалпыкомандалық екінші орынды иелендік, – дейді Карина.
Диана Жетпісбаева əскерилер отбасында дүниеге келген. Полковник шеніндегі əкесі оңтүстік астанамыз – Алматыда қызмет етсе, анасы Шығыс Қазақстан облысының Аягөз қаласында жұмыс істейді. Осылайша, тағдыр оларды уақытша бір-бірінен алыс ұстауда. Алайда, бұл отбасы үшін кедергі емес. Бəрі де қызметтерін адал орындап, ортада абыройлы болып жүр. Диананың ата-анасы қыздарының бойына тәртіп, жауапкершілік сияқты қасиеттерді сіңіріп өсірген. “Ата-анам кез келген мəселені кешеуілдетпей шешу керектігін, əскери жарғыларды оқып, əскерилерше өмір сүру жайын жиі айтады. Сондықтан мен кафедрадағы командир-ұстаздарымның берген тапсырмаларын оңай əрі мүлтіксіз орындаймын”, – дейді Диана.
Взводты басқару зор жауапкершілік екенін түсінетін қос қыз өз міндеттерін сәтті орындауда. Апта сайын олар курсанттарға арнап арнайы сабақтар өткізіп, өңірдің, елдің жəне əлемнің соңғы оқиғаларын баяндайды. Қыздар мұнымен тоқтап қалмай, болашақта ұстаздары берген білімді сәтті пайдаланып, өз міндеттеріне əр-түрлі жаңашылдықтар енгізіп, командир атына лайықты болуға тырысатындықтарын айтты. 

